Nordjyllands Politi blev klokken 02.05 natten til mandag kaldt ud til uroligheder i Jomfru Anes Gård, hvor to berusede mænd diskuterede heftigt. Men hvad der lignede en ganske almindelig opgave, udviklede sig. - Vi vil give mændene en bøde, men den ene stikker af fra os. Da vi finder ham i Maren Turis Gade, blander den anden mand sig i anholdelsen, og det skaber tumult, siger vagtchef Karsten Højrup Kristensen. Politiet måtte anvende peberspray for at berolige de to mænd. Mændene, en 27-årig fra Nørresundby og en 30-årig fra Aalborg Øst, er sigtet for at lægge hindringer i vejen for udførelse af politiets arbejde. De to afruses nu i detentionen og bliver løsladt ved middagstid.

Referat:
Hvad der i første omgang blot var lidt uroligheder i Jomfru Ane Gade udviklede sig, da to mænd stak af fra politiet.